
CURSUL  NR. 8



TRATAMENTUL RADIOTERAPIC

Radioterapia foloseşte efectul citotoxic al radiaţilor ionizante împotriva celulelor maligne, fiind aplicată la aproximativ 50% din cancere şi asigurând vindecarea la 1 din 2 pacienţi de cancer. Radioterapia completează chirurgia, chimio-, hormonoterapia, dar poate reprezenta uneori singura indicaţie terapeutică curabilă.

Efectul radioterapiei este local, fiind indicată în cancerele  locale şi local avansate . Radioterapia este indicată şi pentru tratamentul paliativ al bolii metastazate,  în cazul metastazelor osoase, cerebrale, etc.

Progresul tehnic, pe de o parte referitor la radiologia imagistică şi pe de altă parte referitor la unităţile de iradiere şi planingul software, permite actual o iradiere precisă utilizând planingul tridimensional pentru  obţinerea unei concentrări a dozei de radiaţii în tumoare cu doze foarte mici în ţesuturile din jurul acesteia. 

SURSE DE RADIAŢII

Radiaţiile ionizante se împart în două categorii:

· Radiaţii corpusculare: electroni, protoni, neutroni, pi-mezoni, particule alfa sau nucleele atomice( Heliu, Argon)

· Radiaţii elecromagnetice: 

a. fotoni şi raze x  produse de aparate Röntgen, acceleratori liniari, betatroane, ciclotroane; 

b. raze gama emise de surse naturale radioactive( Radiu, Radon, Poloniu) sau surse artificiale( izotopi radioactivi de Cobalt 60 şi Cesiu 137) 

Referitor la calitatea radiaţiilor se ştie că puterea de ionizare a acestora este diferită. Astfel, acesta este mică pentru radiaţiile electromagnetice şi mult mai mare pentru radiaţiile corpusculare. Energia cedată de fascicolul de radiaţii este în relaţie directă cu efectul biologic corespunzător, cu cât energia transferată mediului este mai mare cu atât efectul biologic este mai important. 

Roentgen-ul( R)a fost  introdus în 1928 ca unitate de măsură pentru cantitatea de radiaţii direcţionată către ţintă.

Rad-ul reprezintă unitatea de măsură a dozei absorbite şi corespunde unei cantităţi de energie absorbită de 100 erg/gram de ţesut iradiat. 1 rad= 100 erg/g.

Gray(Gy) reprezintă unitatea de măsură a dozei absorbite în ţesut, este echivalent cu 1 joul/kg sau 2·1014 ionizări/ gram de apă şi  se foloseşte actual în locul rad-ului: 1 Gy= 100 rad.

MODUL DE ACŢIUNE AL RADIAŢIILOR

Radiaţiile ionizante interacţionează cu  materia  vie şi  sunt capabile prin absorbţia energiei lor în materie să producă ionizarea atomilor, având ca rezultat leziuni directe şi indirecte ale  celulelor maligne dar şi ale celulelor normale din organism.

Leziunile celulare sunt produse fie direct prin degradarea ADN-ului celular, fie indirect în urma acţiunii radicalilor liberi de oxigen formaţi din radioliza apei, radicali care interacţionează cu structurile celulare( membrană celulară, reticul endoplasmic, membrana nucleară, ribozomi, etc.)

Leziunile celulare sunt reprezentate de:

· rupturi simple ale lanţului de ADN, care pot fi reparate dacă iradierea nu se mai repetă sau dacă se lasă un interval de timp de 4-6 ore până la o nouă iradiere. Dozele mici de iradiere produc acest tip de leziuni subletale.

· rupturi duble ale ADN care sunt letale, deoarece nu mai pot fi reparate. Astfel de leziuni se produc cu atât mai multe cu cât doza de iradiere est mai mare. 

Efectul celular este maxim în timpul mitozei şi în G2. Moartea celulară se produce în timpul încercării mitozei, moarte mitotică sau întârziată. Celula iradiată poate să moară în momentul încercării primei mitoze după iradiere sau la următoarele tentative.

Aceste radiaţii produc în final moartea celulelor maligne în ore, zile, săptămâni.

Efectul biologic al radiaţiilor, pe lângă doza de iradiere, depinde şi de factorul timp, precum şi de gradul de oxigenare a ţesuturilor iradiate.

Factorul timp este foarte important, fiind descrise două aspecte: etalarea şi fracţionarea.

Etalarea reprezintă durata totală de iradiere, numărul de zile de la începutul iradierii până la sfârşitul acesteia. Etalarea permite multiplicarea celulelor supravieţuitoare şi favorizează ţesuturile cu rată de proliferare rapidă care pot repopula zona iradiată.

Fracţionarea reprezintă numărul de şedinţe de iradiere şi permite repararea leziunilor subletale produse de iradiere, favorizând ţesuturile normale. Repararea ţesuturilor normale se produce mult mai rapid decât a celor maligne. 

Fracţionarea permite şi reoxigenarea celulelor hipoxice.

Iradierea unei organ se exprimă astfel: doza totală exprimată în Gy / număr de fracţiuni/ zile de etalare. 


Gradul de oxigenare a ţesuturilor este foarte important în obţinerea efectului biologic al radiaţiilor ionizante. În absenţa oxigenului celulele maligne sunt puţin radiosensibile, în timp ce un mediu bine oxigenat accentuează efectele iradierii prin fixarea leziunilor subletale.

TEHNICI DE IRADIERE

În raport cu poziţia sursei faţă de volumul tumoral se disting două metode iradiere: iradierea externă şi brahiterapia.

· RT externă( teleradioterapia) constă în plasarea sursei de iradiere la distanţă de volumul tumoral ce trebuie iradiat.

Doza  de radiaţii în mediul iradiat depinde de puterea sursei şi se măsoară în kiloelectronvolţi.

Profunzimea la care ajunge fascicolul de radiaţii este dependentă de nivelul său de energie. Ea exprimă randamentul în profunzime a fascicolului de radiaţi, fiind doza de radiaţii la o anumită profunzime exprimată procentual faţă de doza la nivelul porţii de intrare(piele). 


Distanţa dintre sursă şi tegument este variabilă în funcţie de energia folosită:

· 30-40 cm. pentru instalaţia de roentgenterapie cu ortovoltaj,

· 50-60 cm. pentru instalaţia cu cobalt; 

· 100 cm. pentru accelatoarele liniare.

Radioterapia externă utilizează următoarele tipuri de aparate:

A. Aparate de energie înaltă 

În prezent sunt utilizate aparate cu energie înaltă( cobaltronul şi acceleratorul liniar) ce permit administrarea unei doze optime în profunzime fără afectarea semnificativă a planurilor superficiale. De asemenea permit o mai mare precizie a dozimetriei cu reducerea iradierii organelor critice.

a. aparatele de cobalt( telecobaltoterapie):

· eliberează radiaţii gama cu energie medie de 1,3 MeV,

· doza maximă este la 5mm. sub piele,

· randamentul de profunzime este de 55% la 10 cm.,

· se utilizează pentru iradierea tumorilor de la nivelul capului, gâtului, mamare, sarcoamelor de părţi moi. 

b.   acceleratoarele liniare:

· eliberează radiaţii X şi electroni,

· radiaţiile X au aceleaşi indicaţii ca şi aparatul de cobalt( radiaţiile cu energie de 4-6 MeV),dar se pot iradia şi tumorile profunde ale pelvisului, abdomenului, toracelui( radiaţii cu energii între 10-25 MeV) 

· doza maximă de radiaţii este la 4 cm., iar randamentul în profunzime este de 50-80% la 10 cm.

· electronii se utilizează pentru iradierea tumorilor superficiale.

B. Aparate de radioterapie superficială:

· produc radiaţii X, cu energie de 50-150 kV 

· sunt folosite pentru iradierea superficială, iradierea cancerelor cutanate.

Radioterapia externă poate fi:

a. locală(iradiere strict la nivelul tumorii),

b. loco-regională(iradierea  organului bolnav şi a ariilor ggl. regionale)

c. sistemică(iradierea tuturor lanţurilor ggl. în limfoamele maligne; iradiere corporeală în leucemii).

· Brahiterapia constă în punerea sursei de iradiere în contact cu tumora sau în tumoare. Caracteristica brahiterapiei constă în scăderea intensităţii dozei invers proporţional cu pătratul distanţei. La o distanţă de 2 cm. de sursă doza de radiaţii scade la 25% faţă de valoarea măsurată la 1 cm. Astfel se pot administra doze ridicate într-un volum limitat cu efect minim pe zonele adiacente

Indicaţiile sale sunt  tumorile de mici dimensiuni sau relicvatele tumorale după un tratament local(chirurgie sau radioterapie externă).

Brahiterapia foloseşte variate surse de iradiere(Ra226, Au198, Ir192, Cs137, I131, I125, Co60) cu care se încarcă radioaplicatoarele. 

Brahiterapia utilizează tehnica „afterloading” care constă în  plasarea în tumoare sau în vecinătatea ei a radioaplicatoarelor neîncărcate cu substanţa radioactivă(surse „oarbe”), iar după verificarea poziţiei de tratament ele sunt încărcate cu radioizotopii ajutorul unor sisteme acţionate prin telecomandă. Se evită astfel iradierea personalului medical.

Se descriu următoarele tipuri de brahiterapie(curiterapie): 

1. curiterapia endocavitară – constă în introducerea sursei radioactive conţinută în radioaplicatori în cavităţi naturale sau patologice utilizând cel mai frecvent surse radioactive de Cobalt 60 sau Cesiu 137- cancer de col uterin, de endometru, vagin;

2. curiterapia interstiţială – constă în introducerea unor surse radioactive ( ace, fire de Iridium 192) direct în tumoare- cancere ORL, cancer mamar, col uterin, vaginal;

3. curiterapia de contact – utilizează stronţiu radioactiv în tratamentul cancerelor superficiale, cutanate, corneene.

· Radioterapia metabolică foloseşte un radioizotop ce se administrează sistemic care se  acumulează în tumoare se administrează  distrugând celulele maligne . Această metodă de tratament este utilă pentru iradierea reziduurilor tumorale şi a metastazelor în cancerul tiroidian papilar şi folicular. 

Se administrează radioiod în cancerele tiroidiene operate pentru distrugerea reziduului tumoral şi de asemenea se pot evidenţia şi trata eventualele metastaze dacă ele există.

INDICAŢIILE RADIOTERAPIEI:

Radioterapia urmăreşte distrugerea tumorii situate în volumul de iradiat urmărind controlul local sau locoregional al bolii. 

Doza de iradiere necesară controlului tumoral corespunde valorii care asigură distrugerea celulele tumorale în  90% din cazuri şi depinde de câţiva factori, primii trei sunt cei mai importanţi:

· Caracterul macroscopic al tumorii: tumorile vegetante, proliferative răspund mai bine la iradiere comparativ cu tumorile infiltrative. Motivul ar fi buna vascularizaţie a tumorilor vegetante faţă de tumorile infiltrative, care sunt mai slab vascularizate, consecutiv hipoxice şi ca urmare  radiorezistente.

· Tipul histologic al tumorii maligne: limfoamele şi seminomul răspund foarte bine la radioterapie spre deosebire de carinoame sau sarcoame. Ca urmare dozele necesare pentru tumorile responsive sunt mai mici comparativ cu cele necesare în cazul carcinoamelor şi sarcoamelor.

· Volumul tumoral: cu cât tumora este mai mare cu atât şansele de  a fi controlată prin iradiere sunt mai reduse. Boala subclinică poate fi sterilizată prin iradiere în 90% din cazuri cu doze de 40-50Gy/ în 4-5 săptămâni. Tumorile mari, avansate- T3, T4 au nevoie  de doze mai mari, dar care nu pot controla boala decât în 15-30% din cazuri. 

· Localizarea tumorii este importantă din punctul de vedere a profunzimii tumorii, dar şi a vecinătăţii cu organe care nu pot suporta anumite doze de iradiere fiind necesară protecţia acestora în timpul iradierii.

Iradierea curativă – care asigură vindecarea – se adresează tumorilor de mici dimensiuni indiferent de histologie şi tumorilor radiosensibile chiar de volum mare:

	A. Tumori mici indiferent de histologie
	Stadiu bolii
	Doza de iradiere- Gy
	Supravieţuire la 5 ani-%

	Carcinoame ORL
	I-II
	60-90
	>90

	Carcinom de col uterin
	I-II
	60-80
	>80

	Adenocarcinom de prostată 
	I-II
	70
	>80

	B. Tumori local avansate cu histologie favorabilă 
	
	
	

	Limfom Hodgkin
	I-III
	35-45
	>80

	Seminom testicular
	I-III
	25-35
	>90

	Limfom nonHodgkin
	I-III
	30-55
	60-70


În marea majoritate a cazurilor iradierea se administrează în cadrul unui tratament multidisciplinar care include chimioterapia, chirurgia, hormonoterapia: 

Iradierea profilactică –urmăreşte distrugerea reziduului microscopic tumoral  cu scopul prevenirii recidivelor, reşutelor, metastazelor( iradierea aplicată la nivelul coloanei vertebrale, craniului pentru carcinomul. bronhopulmonar cu celule mici aflat în remisiune completă după chimioterapie).

Iradierea adjuvantă- după chirurgie pentru consolidarea tratamentului locoregional, are ca scop scăderea ratei de recidivă( cancer mamar, sarcoame de părţi moi, cancer de rect, cancer de col uterin). 

Iradierea paliativă – se adresează cancerelor metastazate(metastaze osoase, cerebrale), precum şi pentru tumorile sângerânde( col uterin hemoragic, cancer mamar avansat exulcerat hemoragic), sindromul de compresiune de venă cavă superioară( cancer pulmonar central).Scopul îl constituie: reducerea durerilor, reducerea  sindromului de compresiune  pe structurile învecinate, controlul hemoragiei .

Radioterapia intraoperatorie- iradierea directă intraoperatorie  a tumorilor situate profund sau iradierea patului tumoral după extirparea chirurgicală a tumorii maligne(cancer gastric, sarcoame retroperitoneale, etc.). Acest tip de tratament necesită aparat de iradiere în apropierea unei săli de operaţie şi deşi eficientă nu este utilizată decât în centre mari de cancer.

REACŢIILE ADVERSE LA RADIOTERAPIEI:

Practic este imposibil să se iradieze numai tumora ca urmare întotdeauna ţesuturile sănătoase din jur vor primii o anumită doză de iradiere. Planul de iradiere trebuie să precizeze exact doi parametri, volumul de iradiat şi doza de iradiere. Intensitatea reacţiilor adverse se corelează cu doza de radiaţii şi volumul iradiat, fiind consecinţa leziunii directe a ţesuturilor normale sau cauzate indirect prin alterarea reţelei conjunctivo-vasculare.

Reacţiile adverse acute apar datorită lezării în timpul iradierii a ţesuturilor cu turnover rapid( pielea, mucoasa tubului digestiv, vezicii urinare, tegumentele, măduva hematogenă). Reacţiile acute, prin intensitatea lor pot uneori limita doza de iradiere, deşi de cele mai multe ori ele sunt rezolvate rapid chiar în timpul iradierii sau imediat după terminarea acesteia.

Reacţiile acute pot fi: 

1. reacţii generale- greaţă, slăbiciune, cefalee, „rău de raze”

2. tegumentare, mucoase- radiodermită acută, radiomucită

3. digestive- greaţă, vărsături, diaree

Reacţiile adverse tardive sunt legate de lezarea endoteliului vascular şi fibroza ţesutului conjunctiv şi ele se pot agrava în timp:

1. tegument, mucoase- scleroză, teleangiectazii, necroză

2. urinare- cistopatie de iradiere cu hematurie

3. digestive- stenoze, fistule, hemoragii, enterite

4. medulare- aplazie medulară

5. pulmonare- fibroză radică

6. radionecroză osoasă

7. sterilitate la femei la doză de 15 Gy pe ovare, la bărbaţi 20 Gy pe testicul

Doza pe fiecare organ în parte trebuie calculată foarte bine pentru a evita reacţiile secundare mai ales dacă se asociază concomitent cu tratamentul citostatic.

HORMONOTERAPIA 

Această metodă de tratament este cunoscută încă din 1895 când Beatson a demonstrat evoluţia mai lentă a cancerului mamar la femeile la care s-a efectuat ooforectomia.

Anumite tumori nu se pot dezvolta decât în prezenţa unui hormon, fenomen cunoscut sub numele de hormonodependenţă( cancerul glandei mamare, prostatei, corp uterin, tiroidian).

Hormonoterapia reprezintă un tratament sistemic care fie suprimă sursele de hormoni fie blochează  receptorii hormonali de la nivelul celulelor tumorale inhibând creşterea şi proliferarea celulelor tumorale.

Tratamentul hormonal se face cel puţin pentru cancerele mamare numai după efectuarea receptorilor hormonali- RE,RP- din blocul tumoral extirpat şi păstrat la parafină.

INDICAŢIILE HORMONOTERAPIEI:

· Adjuvantă – se administrează în cancerele hormonodependente: cancer mamar, cancer corp uterin, cancer de prostată

· Paliativă- se administrează în determinările secundare ale cancerelor hormonodependente

TIPURI DE TRATAMENT HORMONAL:

· Hormonoterapia aditivă-  utilizează hormoni sexuali şi derivaţii lor de sinteză.

Progestativele ( Megestrol acetat, Medroxiprogesteronul ) sunt utilizate în linia 2 sau a 3-a de tratament hormonal la femeile cu cancer mamar, precum şi  în  cancerul de endometru în linia întâi de tratament hormonal. Acestea sunt cancere hormonodependente, celulele maligne prezintă pe suprafaţa lor receptori de progesteron.

Progestativele mai sunt utilizate în tratamentul cancerului renal metastatic şi cu efect anabolic la pacienţii cu caşexie neoplazică.

Efectele adverse legate de tratament sunt: creştere ponderală, bufeuri de căldură, edeme, metroragie, leucoree, hipertensiune arterială, subfebrilităţi, reacutizarea simptomatologiei colelitiazice.

Estrogenii, rar folosiţi actual, au în doze fiziologice efect stimulant al creşterii tumorale pe celulele care exprimă receptori estrogenici, iar în doze farmacologice efectul este inhibitor al creşterii tumorale.

Administrarea exogenă de estrogeni determină la pacienţii cu cancer prostatic prin mecanism de feed-back scăderea de hormoni gonadotropi hipofizari, FSH şi LH, cu reducerea sintezei de androgeni. Se administrează după efectuarea orhiectomiei. Sunt utilizate preparatele de Dietilstilbestrol, Estradurin, Clorotrianisen, Estramustin( estrogen + agent alchilant).

Rolul estrogenilor, deşi eficienţi,  a scăzut în tratamentul cancerului de prostată datorită efectelor adverse cardiovasculare importante ale acestora(accident vascular cerebral, tromboze, tromboembolii, angină pectorală).

Androgenii nu mai sunt utilizaţi în tratamentul cancerului mamar decât excepţional, deoarece produc efecte secundare neplăcute  cu rezultate modeste( virilizare, hepatotoxicitate, tromboembolii). Pot utilizaţi pentru efectul anabolizant la bărbaţii care nu au contraindicaţie la acest tratament.

Corticoterapia are indicaţii largi în tratamentul cancerelor:

· efect antitumoral,

· combate unele complicaţii ale bolii( hipertensiune intracraniană, compresiune de venă cavă superioară, compresiune medulară)

· tratamentul efectelor secundare ale tratamentului oncologic specific( toxicitate digestivă, hematologică, reacţii alergice, bronhospasm, etc.).

· Hormonoterapia ablativă- constă în deprivarea organismului de anumiţi hormoni prin extirpare chirurgicală sau radiologică a principalelor surse naturale de hormoni( ooforectomia, orhiectomia bilaterală). 

· Hormonoterapia competitivă- constă în administrarea de medicamente care acţionează competitiv la nivelul receptorilor hormonali ai celulelor tumorale  pe care îi blochează.

Antiestrogeni( Tamoxifen, Toremifen) sunt capabili să antagonizeze proprietăţile estrogenilor prin mecanism competitiv la nivelul receptorilor hormonali celulari pe care îi blochează, scade totodată sinteza de noi receptori şi scade capacitatea ţesuturilor de a răspunde la acţiunea estrogenilor.

Tamoxifenul este cel mai utilizat tratament hormonal de primă linie în cancerul de sân, datorită atât eficacităţii sale, toleranţei bune din punct al reacţiilor adverse, cât şi  preţului redus de cost. Tratamentul se efectuează la pacientele în pre- şi postmenopauză cu receptori estrogenici pozitivi.  

Riscul major al tratamentului cu Tamoxifen îl constituie posibilitatea inducerii de neoplasm endometrial, prin exacerbarea tranzitorie a secreţiei de estrogeni. Efectele sale adverse sunt reduse( dispepsie, creştere ponderală, metroragie, edeme, trombopenie, leziuni corneene, retiniene), tratamentul fiind eficient şi uşor de tolerat. 

Poate fi utilizat şi în tratamentul melanoamelor maligne, cancerului renal şi cancerului ovarian. 

Antiandrogenii steroidieni( ciproteron acetat- Androcur) inhibă formarea complexului receptor- testosteron, iar cei nesteroidieni( antiandrogeni propriu-zişi bicalutamid-Casodex, flutamida- Flucinom) acţionează la nivel periferic, în celulele ţintă ale androgenului, blocând preluarea acestuia, legarea la receptor.

Antiandrogenii se recomandă în tratamentul cancerului de prostată la pacienţii orhiectomizaţi în prealabil.

Efectele secundare sunt: ginecomastie, diareee, hepatotoxicitate.

· Hormonoterapia inhibitivă
Inhibitorii de aromatază, inhibă clivajul lanţurilor de colesterol , etapa iniţială a producţiei de steroizi la  nivelul suprarenalei şi blochează aromatizarea periferică a estrogenilor prin inhibarea aromatazei. Aromataza catalizează conversia testosteronului în estradiol şi a androstendionului în estronă( ţesut adipos, sân).

Reprezentanţii sunt: Aminoglutetimidul( inhibitor de aromatază de primă generaţie) care necesită substituţie cu Prednison, precum şi inhibitori de generaţie II şi III(Formestanul, Exemestanul, Anastrazolul, Vorozolul) care nu mai necesită adaos de Prednison pe parcursul tratamentului. Sunt utilizaţi ca primă linie sau linia a doua de tratament la pacientele cu neoplasm mamar în potmenopauză, dar şi la cele în premenopuză ca tratament hormonal de linia a doua după eşecul terapeutic la antiestrogeni .

Analogii de LH-RH(Leuprolid, Triptorelin- Dipherelin, Goserelin- Zoladex, Buserelin) au ca efect inhibarea receptorilor LH-RH hipofizari, cu scăderea consecutivă de estrogeni şi testosteron ca urmare a scăderii de gonadotropine hipofizare care acţionează la nivelul ovarului şi testiculelor.
Indicaţia o reprezintă cancerul mamar şi prostatic la care nu s-a efectuat castrare chirurgicală sau radiologică gonadică, deşi costul acestei terapii este mult mai mare. Motivul putea fi dorinţa unei femei de a procrea în următorii ani sau refuzul unei castrări chirurgicale sau radiologice. Analogii de LH-RH realizează o castrare similară celei chirurgicale, dar spre deosebire de aceasta din urmă castrarea medicamentoasă are caracter reversibil, o femeie putând procrea după vindecarea bolii.  

TRATAMENTUL PALIATIV AL PACIENŢILOR NEOPLAZICI

Pentru a putea aplica acest tip de tratament medicul oncolog sau medicul de familie trebuie să cunoască câteva noţiuni referitoare la termenul de îngrijire holistică.

Acest tip de îngrijire are în vedere următoarele aspecte de care medicul implicat în îngrijirea pacientului trebuie să ţină cont: 

· Implicarea medicului în realizarea „stării de bine” fizice şi psihice a pacientului oncologic care necesită tratament paliativ.

· A răspunde onest la toate întrebările puse de pacient şi a nu-l minţii.

· A asculta pacientul şi a furniza informaţiile cerute de pacient.

· A-l îndruma pe pacient să efectueze tratamentul adecvat bolii sale.

· A facilita comunicarea pacientului cu familia şi a capacita rudele în realizarea unei îngrijiri cât mai bune a pacientului.

Scopul este de a realiza controlul „durerii totale”, noţiune creată de Cicely Saunders pentru a descrie mai multe aspecte legate de boală:

· Durerea fizică şi simptomele bolii( anorexie, greaţă, vărsături, diaree, tuse, dispnee, astenie, caşexie, etc)

· Durerea psihologică( teama, disperarea, depresia, agresiunea faţă de persoanele din jur, pe care pacientul le are în faţa bolii)

· Durerea socială( sentimentul de izolare socială la întreruperea serviciului, a relaţiilor sociale cu colegii de muncă, grijile economice având în vedere incapacitatea de a muncii, etc)

· Durerea spirituală( preocuparea pacientului de a-şi răspunde la întrebări de genul: de ce eu? Ce am făcut rău? Este asta o pedeapsă? Asta a fost totul? Pentru ce să mai trăiesc? Unde mă duc? etc.).

Tratamentul paliativ ale pacienţilor neoplazici se bazează pe următoarele trei principii:

· A respecta dorinţa pacientului şi a nu face nimic împotriva voinţei lui.

· Toate tratamentele au ca scop îmbunătăţirea calităţii vieţi pacientului.

·  Principiul „non nocere- a nu face mai rău”.

Pacienţii în stare terminală necesită tratament medical simptomatic, dar şi un suport psihologic, emoţional, spiritual din partea cadrelor medicale şi a aparţinătorilor. 

Medicul de familie are ponderea cea mai mare în asigurarea asistenţei medicale a acestor bolnavi. Pacienţii sunt îndrumaţi de a rămâne în îngrijire la domiciliu, în cadrul familiei. 

Controlul durerii
Durerea este simptomul cel mai frecvent care impietează asupra calităţii vieţii bolnavilor de cancer. 50-80% din pacienţi suferă de dureri, în centrele specializate de tratament paliativ 95% din cazuri pot fi controlate cu tratament antalgic.

Astfel: 

· Durerea de intensitate redusă se poate controla utilizând AINS(Aspirina, Paracetamol, Diclofenac, Ibuprofen, Algocalmin, Tenoxicam, Piroxicam, Ketoprofen, etc).

· Durerea de intensitate medie se poate trata cu opioide uşoare la care se adugă sau nu AINS. Din categoria opioidelor uşoare amintim: Codeina, Dihidrocodeina, Tramadol.

· Durerea de intensitate mare necesită opiode puternice(Morfina, Petidina, Hidromorfon, Fentanil, Diamorfina, Oxicodone, Dextromoramid, Metadona) la care se adaugă AINS. 

La antalgice se asociază frecvent medicaţie adjuvantă cu efect potenţator antalgic(steroizi, antidepresive, miorelaxante, anticonsulsivante, etc).

Vizitele regulate la domiciliu permit ajustarea tratamentului antalgic în funcţie de nevoile bolnavului, cu efecte secundare cât mai puţine legate tratamentul antalgic cu opiode (greaţă, vărsături, constipaţie, retenţie urinară, depresie respiratorie, hipotensiune, mioză, gură uscată). Pentru combaterea constipaţiei, greţurilor, vărsăturilor se indică administrarea zilnică de laxative şi antiemetice.

Pe lângă durere pacienţii în stare terminală prezintă multe ale simptome care necesită tratament paliativ, cele mai frecvente fiind enumerate în continuare: 

1. simptome respiratorii:

a. dispnee- tratament bronhodilatator, corticoid, anxiolitic, oxigen, toracocenteză în cazul pleureziei, transfuziei de sânge la bolnavii anemici,

b. tuse-  antitusive

c. respiraţie barbotată- antisecretor(Atropină, Scopolamină)

2. simptome gastrointestinale: 

a. greaţă, vărsătură- antiemetice(Metoclopramid, Torecan, Clordelazin, Haloperidol,      Diazepam, Dexametazonă), hidratare

b. constipaţie- Lactuloză, Forlax, Dulcolax, clismă

c. ascită- paracenteză, diuretic

3. anorexie, caşexie:

Se administrează Dexametazonă, Metilprednisolon, Medroxiprogesteron, Megestrol acetat care au efect anabolizant.

4. simptome neurologice:

a. hipertensiune intracraniană- corticoid, diuretic, Manitol

b. pareză, plegie de membre- corticoid, radioterapie şi laminectomie de decomprimare în cazul unui sdr. de compresiune medulară 

5. simptome psihiatrice: 

a. delir, confuzie, halucinaţii- Haloperidol

b. agitaţie, anxietate- Diazepam, Midazolam, Lorazepam

c. insomnie- Midazolam, Fenobarbital, Ciclobarbital

d. depresie- Amitriptilină, Doxepin

6. deshidratare- hidratare cu soluţie de ser fiziologic, glucoză

7. gură uscată, mucozită, candidoză bucală
Se efectuează zilnic igiena orală, badijonaj bucal cu soluţie de Nistatin, glicerină şi anestezic, clătirea gurii cu apă rece şi soluţie mentolată.                                     

